b'\n_START_ARTICLE_\nT\xc5\xa1et\xc5\xa1enia\n_START_SECTION_\nMaantiede\n_START_PARAGRAPH_\nT\xc5\xa1et\xc5\xa1enian tasavallan kartta.  Kartalta ilmenee kaupunkien ja er\xc3\xa4iden muiden paikkojen sijainti._NEWLINE_T\xc5\xa1et\xc5\xa1enia sijaitsee Kaukasiassa, Ven\xc3\xa4j\xc3\xa4n etel\xc3\xa4isess\xc3\xa4 liittopiiriss\xc3\xa4. T\xc5\xa1et\xc5\xa1enian rajanaapurit ovat Stavropolin aluepiiri pohjoisessa, Dagestanin tasavalta id\xc3\xa4ss\xc3\xa4, itsen\xc3\xa4inen Georgia etel\xc3\xa4ss\xc3\xa4 ja Ven\xc3\xa4j\xc3\xa4n federaation Ingu\xc5\xa1ian ja Pohjois-Ossetia-Alanian tasavallat l\xc3\xa4nness\xc3\xa4._NEWLINE_Maastonmuodoiltaan T\xc5\xa1et\xc5\xa1enia voidaan jakaa kolmeen osaan: etel\xc3\xa4n vuoristoihin, keskialueen laaksoihin ja pohjoisen Nogai-aroon ja kukkuloihin. Vuoristoalueen korkein huippu on 4\xc2\xa0493 metrin Tebulosmta. Vuorten rinteill\xc3\xa4 kasvaa sakeaa mets\xc3\xa4\xc3\xa4, alarinteiden lajeja ovat py\xc3\xb6kki, valkopy\xc3\xb6kki ja tammi, ylemp\xc3\xa4n\xc3\xa4 kasvaa havumets\xc3\xa4\xc3\xa4 ja viel\xc3\xa4 ylemp\xc3\xa4n\xc3\xa4 on alppiniittyj\xc3\xa4. Maan keskiosaa halkovat Terek- ja Sunchza-jokien laaksot. Nogain aro on puoliaavikkoa._NEWLINE_Georgian vastainen raja kulkee korkealla Kaukasus-vuorilla._NEWLINE_Ilmasto vaihtelee maan eri osissa, mutta on kaikkialla perusluonteeltaan mantereinen. Groznyss\xc3\xa4 kes\xc3\xa4t ovat l\xc3\xa4mpimi\xc3\xa4 ja talvet leutoja, sadetta saadaan varsin tasaisesti 5\xe2\x80\x938 p\xc3\xa4iv\xc3\xa4n\xc3\xa4 kuukaudesta ymp\xc3\xa4ri vuoden. Vuorokauden alin l\xc3\xa4mp\xc3\xb6tila on pakkasella joulukuusta maaliskuuhun, tammikuussa se on keskim\xc3\xa4\xc3\xa4rin -6,2 astetta. L\xc3\xa4mpimint\xc3\xa4 on hein\xc3\xa4kuussa, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on yli 30 astetta._NEWLINE_Vuosia jatkunut sota aiheutti alueella ymp\xc3\xa4rist\xc3\xb6ongelmia. Vahingoittuneesta infrastruktuurista on valunut \xc3\xb6ljy\xc3\xa4 ja viem\xc3\xa4rivett\xc3\xa4, jotka ovat pilanneet monia jokia. Pommitusten kohteiksi joutuneista laboratorioista ja teollisuuslaitoksista pel\xc3\xa4ttiin levi\xc3\xa4v\xc3\xa4n ymp\xc3\xa4rist\xc3\xb6myrkkyj\xc3\xa4 ja radioaktiivisia aineita. Aiemmin sankkoja metsi\xc3\xa4 on hakattu laittomasti ja hallitsemattomasti.\n_START_SECTION_\nPolitiikka\n_START_PARAGRAPH_\nT\xc5\xa1et\xc5\xa1enia on Ven\xc3\xa4j\xc3\xa4n federaation tasavalta, sen perustuslaki astui voimaan 2. huhtikuuta 2003, 23. maaliskuuta j\xc3\xa4rjestetyn kansan\xc3\xa4\xc3\xa4nestyksen j\xc3\xa4lkeen. Yli 70 prosenttia T\xc5\xa1et\xc5\xa1enian asukkaista kannattaa pysymist\xc3\xa4 osana Ven\xc3\xa4j\xc3\xa4n federaatiota, my\xc3\xb6s Ven\xc3\xa4j\xc3\xa4\xc3\xa4 arvostelevien tahojen j\xc3\xa4rjest\xc3\xa4miss\xc3\xa4 kyselyiss\xc3\xa4._NEWLINE_Ensimm\xc3\xa4iseksi presidentiksi valittiin Ahmad Kadyrov, entinen separatistinen sotap\xc3\xa4\xc3\xa4llikk\xc3\xb6, jonka separatistit tuomitsivat petturiksi. Kadyrov sai 83\xc2\xa0% \xc3\xa4\xc3\xa4nist\xc3\xa4 kansainv\xc3\xa4lisesti tarkkaillussa vaalissa 5. lokakuuta 2003. Kaikki eiv\xc3\xa4t hyv\xc3\xa4ksyneet vaalin tulosta, ja syyttiv\xc3\xa4t Ven\xc3\xa4j\xc3\xa4n armeijan sotilaita \xc3\xa4\xc3\xa4nest\xc3\xa4jien pelottelusta ja vaaliuurnien v\xc3\xa4\xc3\xa4rent\xc3\xa4misest\xc3\xa4. H\xc3\xa4nell\xc3\xa4 ei my\xc3\xb6sk\xc3\xa4\xc3\xa4n ollut merkitt\xc3\xa4vi\xc3\xa4 vastaehdokkaita. Kadyrov murhattiin pommilla 9. toukokuuta 2004 Grozyin stadionilla voitonp\xc3\xa4iv\xc3\xa4n juhlallisuuksien yhteydess\xc3\xa4. Iskussa sai surmansa yhteens\xc3\xa4 12 henke\xc3\xa4 ja 56 loukkaantui. Kadyrovia vastaan oli tehty tusina murhayrityksi\xc3\xa4 jo aiemmin._NEWLINE_Uusi presidentinvaali suoritettiin 29. elokuuta 2004. Alu Alhanov, entinen sis\xc3\xa4ministeri sai 74\xc2\xa0% \xc3\xa4\xc3\xa4nist\xc3\xa4 85,2\xc2\xa0% \xc3\xa4\xc3\xa4nestysaktiivisuudella. Alhanov oli Kremlin tukema ehdokas. Tarkkailijat, mukaan lukien Yhdysvaltain sis\xc3\xa4ministeri\xc3\xb6 ja Helsinki-ryhm\xc3\xa4 kritisoivat merkitt\xc3\xa4v\xc3\xa4n vastaehdokkaan, liikemies Malik Saidullajevin ehdokkuuden ep\xc3\xa4\xc3\xa4mist\xc3\xa4 korkeimmassa oikeudessa. Vaalia valvoivat IVY ja Saudi-Arabia, l\xc3\xa4nsimaiset tarkkailijat eiv\xc3\xa4t osallistuneet kutsusta huolimatta. Alu Alhanov siirrettiin Moskovaan varaoikeusministeriksi 15. helmikuuta 2007, jolloin Ramzan Kadyrov siirtyi hoitamaan tointa._NEWLINE_Vaaleilla valitun hallituksen lis\xc3\xa4ksi maassa on itse itsens\xc3\xa4 valtaan asettanut separatistinen hallitus, joka pit\xc3\xa4\xc3\xa4 T\xc5\xa1et\xc5\xa1eniaa itsen\xc3\xa4isen\xc3\xa4 valtiona nimell\xc3\xa4 It\xc5\xa1kerian t\xc5\xa1et\xc5\xa1eenitasavalta. T\xc3\xa4t\xc3\xa4 hallintoa ei tunnusta mik\xc3\xa4\xc3\xa4n hallitus, mutta jotkin Euroopan valtiot ja arabimaat ovat antaneet sen j\xc3\xa4senille turvapaikkoja, huolimatta Ven\xc3\xa4j\xc3\xa4n vaatimuksesta luovuttaa sen terroristeiksi syytetyt j\xc3\xa4senet. T\xc3\xa4m\xc3\xa4n hallituksen presidentti on Doku Umarov ja ulkoministeri Iljas Ahmadov. Aslan Mashadov valittiin 27.1.1997 pidetyiss\xc3\xa4 ETYJin ja EN:n valvomissa vaaleissa It\xc5\xa1kerian presidentiksi. Mashadov sai 63,8\xc2\xa0% \xc3\xa4\xc3\xa4nist\xc3\xa4. H\xc3\xa4nen kauttaan jatkettiin, koska sodan aikana ei voitu j\xc3\xa4rjest\xc3\xa4\xc3\xa4 uusia vapaita vaaleja. H\xc3\xa4n ei voinut osallistua vuoden 2003 vaaleihin separatistipuolueen ollessa kielletty ja ollessaan syytettyn\xc3\xa4 terrorismista Ven\xc3\xa4j\xc3\xa4ll\xc3\xa4. Mashadov pakeni toisen T\xc5\xa1et\xc5\xa1enian sodan edell\xc3\xa4 etel\xc3\xa4\xc3\xa4n separatistien hallitsemille alueille maan etel\xc3\xa4osiin, ja 8. maaliskuuta 2005 ven\xc3\xa4l\xc3\xa4isviranomaiset ilmoittivat t\xc3\xa4m\xc3\xa4n kuolleen ven\xc3\xa4l\xc3\xa4isjoukkojen hy\xc3\xb6kk\xc3\xa4yksess\xc3\xa4 Tolstoi-Jurtin kyl\xc3\xa4\xc3\xa4n Groznyin pohjoispuolella. V\xc3\xa4liaikaiseksi presidentiksi nimitettiin kansainv\xc3\xa4lisesti l\xc3\xa4hes tuntematon \xc5\xa1eikki Abdul-Halimin nime\xc3\xa4 k\xc3\xa4ytt\xc3\xa4v\xc3\xa4 korkeimman \xc5\xa1aria-oikeuden puheenjohtaja, joka on syntynyt T\xc5\xa1et\xc5\xa1eniassa Argunin kaupungissa. Todellisen vallan uskottiin kuitenkin siirtyneen komentaja Abdallah Shamil Abu Idrisille, joka tunnetaan kansainv\xc3\xa4lisesti paremmin nimell\xc3\xa4 \xc5\xa0amil Basajev. Basajev kuoli kahden kilometrin p\xc3\xa4\xc3\xa4ss\xc3\xa4 Eka\xc5\xbeevon kyl\xc3\xa4st\xc3\xa4 Nazranin piiriss\xc3\xa4 Ingu\xc5\xa1iassa r\xc3\xa4j\xc3\xa4hdyksess\xc3\xa4 9. ja 10. hein\xc3\xa4kuuta 2006 v\xc3\xa4lisen\xc3\xa4 y\xc3\xb6n\xc3\xa4 FSB:n erikoisoperaatiossa r\xc3\xa4j\xc3\xa4hteill\xc3\xa4 lastatun Kamaz-kuorma-auton r\xc3\xa4j\xc3\xa4ht\xc3\xa4ess\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2010 v\xc3\xa4est\xc3\xb6nlaskennan mukaan alueen asukasluku oli 1\xc2\xa0268\xc2\xa0989. Alueen asukastiheys oli 81,1 as./km\xc2\xb2. V\xc3\xa4est\xc3\xb6 asuu yh\xc3\xa4 p\xc3\xa4\xc3\xa4osin kyliss\xc3\xa4 sek\xc3\xa4 maaseudulla, kaupunkilaisia oli v\xc3\xa4est\xc3\xb6st\xc3\xa4 vain 34,9\xc2\xa0%. V\xc3\xa4est\xc3\xb6nkasvu on nopeaa, ja v\xc3\xa4est\xc3\xb6 on keskim\xc3\xa4\xc3\xa4rin yksi nuorimpia Ven\xc3\xa4j\xc3\xa4ll\xc3\xa4.\n_START_SECTION_\nSuurimmat kaupungit, kyl\xc3\xa4t ja muut piirikeskukset\n_START_PARAGRAPH_\nT\xc5\xa1et\xc5\xa1eniassa on kaikkiaan viisi kaupunkia. Ven\xc3\xa4j\xc3\xa4n vuoden 2010 v\xc3\xa4est\xc3\xb6nlaskennan mukaan kaupungit ja yli 10 000 asukkaan suurkyl\xc3\xa4t ovat nimelt\xc3\xa4\xc3\xa4n (kylien asukaslukuna on ohessa esitetty kyl\xc3\xa4n maalaiskunnan v\xc3\xa4kiluku): Groznyi (271\xc2\xa0573 as.), \xe1\xba\x8aalxa-Marta (Urus-Martan, 49\xc2\xa0070 as.), \xc5\x9eela (\xc5\xa0ali, 47\xc2\xa0708 as.), G\xc3\xbcmse (Gudermes, 45\xc2\xa0631 as.), Orga (Argun, 29\xc2\xa0525 as.), Kurt\xc5\xa1aloi (\xd0\x9a\xd1\x83\xd1\x80\xd1\x87\xd0\xb0\xd0\xbb\xd0\xbe\xd0\xb9, kyl\xc3\xa4, 22\xc2\xa0723 as.), At\xc5\xa1hoi-Martan (\xd0\x90\xd1\x87\xd1\x85\xd0\xbe\xd0\xb9-\xd0\x9c\xd0\xb0\xd1\x80\xd1\x82\xd0\xb0\xd0\xbd, kyl\xc3\xa4, 20\xc2\xa0172 as.), \xc5\xa0elkovskaja (\xd0\xa8\xd0\xb5\xd0\xbb\xd0\xba\xd0\xbe\xd0\xb2\xd1\x81\xd0\xba\xd0\xb0\xd1\x8f, kyl\xc3\xa4, 11\xc2\xa0112 as.), Sernovodskoje (\xd0\xa1\xd0\xb5\xd1\x80\xd0\xbd\xd0\xbe\xd0\xb2\xd0\xbe\xd0\xb4\xd1\x81\xd0\xba\xd0\xbe\xd0\xb5, kyl\xc3\xa4, 10\xc2\xa0805 as.) ja Znamenskoje (\xd0\x97\xd0\xbd\xd0\xb0\xd0\xbc\xd0\xb5\xd0\xbd\xd1\x81\xd0\xba\xd0\xbe\xd0\xb5, kyl\xc3\xa4, 10\xc2\xa0286 as.). T\xc3\xa4t\xc3\xa4 pienempi\xc3\xa4 T\xc5\xa1et\xc5\xa1enian piirikeskuksia ovat Himoi (kyl\xc3\xa4, \xd0\xa5\xd0\xb8\xd0\xbc\xd0\xbe\xd0\xb9, 309 as.), Itum-Kale (kyl\xc3\xa4, 1\xc2\xa0068 as.), Naurskaja (stanitsa \xd0\x9d\xd0\xb0\xd1\x83\xd1\x80\xd1\x81\xd0\xba\xd0\xb0\xd1\x8f, 9\xc2\xa0050 as.), No\xc5\xbeai-Jurt (kyl\xc3\xa4, \xd0\x9d\xd0\xbe\xd0\xb6\xd0\xb0\xd0\xb9-\xd0\xae\xd1\x80\xd1\x82, 6\xc2\xa0744 as.), \xc5\xa0atoi (\xd0\xa8\xd0\xb0\xd1\x82\xd0\xbe\xd0\xb9, 2\xc2\xa0953 as.) ja Vedeno (kyl\xc3\xa4, \xd0\x92\xd0\xb5\xd0\xb4\xd0\xb5\xd0\xbd\xd0\xbe, 3\xc2\xa0186 as.).\n_START_SECTION_\nEtninen jakauma\n_START_PARAGRAPH_\nSuurin osa t\xc5\xa1et\xc5\xa1eeneist\xc3\xa4 on sunni-muslimeja, johon uskoon kansa k\xc3\xa4\xc3\xa4ntyi 1500\xe2\x80\x931700-luvuilla. T\xc5\xa1et\xc5\xa1enia on hyvin muslimivaltainen maa ja siell\xc3\xa4 on t\xc3\xa4ll\xc3\xa4 hetkell\xc3\xa4 yksi Euroopan suurimmista moskeijoista. Neuvostoliiton loppuvaiheissa maassa oli 23\xc2\xa0% ven\xc3\xa4l\xc3\xa4isi\xc3\xa4 (269\xc2\xa0000 vuonna 1989). Suurin osa ven\xc3\xa4l\xc3\xa4isv\xc3\xa4est\xc3\xb6st\xc3\xa4 on paennut maasta sotien vuoksi ja 2000-luvulla ven\xc3\xa4l\xc3\xa4isten m\xc3\xa4\xc3\xa4r\xc3\xa4 on ollut noin 20\xc2\xa0000 \xe2\x80\x93 40\xc2\xa0000.\n_START_SECTION_\nKielet\n_START_PARAGRAPH_\nViralliset kielet ovat t\xc5\xa1et\xc5\xa1eeni ja ven\xc3\xa4j\xc3\xa4. T\xc5\xa1et\xc5\xa1eenin kieli kuuluu pohjois-keskiseen kaukasialaiseen kieliryhm\xc3\xa4\xc3\xa4n, jonka sukulaiskieli\xc3\xa4 ovat inguu\xc5\xa1i ja batsb.\n_START_SECTION_\nTalous\n_START_PARAGRAPH_\nT\xc5\xa1et\xc5\xa1enian tuottama osuus Ven\xc3\xa4j\xc3\xa4n federaation vuoden 2010 bruttokansantuotteesta oli Ven\xc3\xa4j\xc3\xa4n tilastokeskus Rosstatin mukaan yhteens\xc3\xa4 69,68 miljardia ruplaa eli 0,19\xc2\xa0% koko Ven\xc3\xa4j\xc3\xa4n BKT-kertym\xc3\xa4st\xc3\xa4. Jokaista T\xc5\xa1et\xc5\xa1enian tasavallan asukasta kohti osuus oli 54,91 tuhatta ruplaa eli vain noin 1\xc2\xa0345 euroa vuodelta 2010. T\xc3\xa4m\xc3\xa4 on vain 21 prosenttia Ven\xc3\xa4j\xc3\xa4n keskim\xc3\xa4\xc3\xa4r\xc3\xa4isest\xc3\xa4 lukemasta ja toiseksi alhaisin arvo Ven\xc3\xa4j\xc3\xa4n kaikista federaatiosubjekteista (heti naapuritasavalta Ingu\xc5\xa1ian j\xc3\xa4lkeen). Alueen kyky tuottaa taloudellista hyvinvointia oli alueellisen BKT-arvon avulla kuvattuna siis ven\xc3\xa4l\xc3\xa4isitt\xc3\xa4inkin eritt\xc3\xa4in matala._NEWLINE_T\xc5\xa1et\xc5\xa1enian t\xc3\xa4rkein luonnonvara on \xc3\xb6ljy. \xc3\x96ljyvarat ovat paljolti ven\xc3\xa4l\xc3\xa4isen Rosneftin hallussa. Tuotanto oli 800 000 tonnia vuonna 2011. Vuonna 2012 maa ilmoitti kutsuvansa azerbaid\xc5\xbeanilaiset etsim\xc3\xa4\xc3\xa4n uusia \xc3\xb6ljyl\xc3\xa4hteit\xc3\xa4 hiipuvien tilalle._NEWLINE_Maamiinat haittaavat maa- ja mets\xc3\xa4taloutta. Vuonna 2012 aloitettiin miinanraivaus, jonka tavoitteena on puhdistaa 500 peltoja ja 8000 hehtaaria talousmets\xc3\xa4\xc3\xa4. Raivaus etenee hitaasti. Ennen sotaa vihannesten viljely kasvihuoneissa oli t\xc3\xa4rke\xc3\xa4 tulonl\xc3\xa4hde, mutta infrastruktuuria tuhoutui sodassa._NEWLINE_Ennen vuonna 1994 alkanutta sotaa Groznyin Severnin lentokentt\xc3\xa4 oli Kaukasuksen suurin. Ensimm\xc3\xa4inen kansainv\xc3\xa4linen lento 15 vuoden tauon j\xc3\xa4lkeen l\xc3\xa4hti sielt\xc3\xa4 2009 vieden pyhiinvaeltajia Saudi-Arabiaan._NEWLINE_My\xc3\xb6s rautatiet vaurioituivat sodassa, mutta ensimm\xc3\xa4inen juna viiden vuoden tauon j\xc3\xa4lkeen kulki Groznyist\xc3\xa4 Moskovaan vuonna 2004. Junamatka kesti tuolloin 48 tuntia.\n_START_SECTION_\nKulttuuri\n_START_PARAGRAPH_\nKoska t\xc5\xa1et\xc5\xa1eenin kirjoittaminen yleistyi vasta 1900-luvun alussa kirjallinen perinne on s\xc3\xa4ilynyt suullisena kansantaruissa. _NEWLINE_T\xc5\xa1et\xc5\xa1enialainen runoilija Ruslan Akhtakhanov julkaisi is\xc3\xa4nmaallisia runoja ja toimi professorina Moskovassa. H\xc3\xa4net surmattiin vuonna 2011._NEWLINE_Ruokavalioon kuuluu paljon lampaanlihaa ja vihanneksia._NEWLINE_Nyrkkeily, ratsastus ja paini ovat perinteisi\xc3\xa4 urheilulajeja.\n_START_SECTION_\nOikeinkirjoitus\n_START_PARAGRAPH_\nKielitoimiston ohjeiden mukaan T\xc5\xa1et\xc5\xa1enia on kirjoitettava \xc5\xa1-kirjaimilla, eik\xc3\xa4 \xc5\xa1-kirjainta tule kirjoittaa esimerkiksi "sh".'